Tönnön silta

Tönnön silta on Orimattilan Tönnön kylässä oleva Porvoonjoen ylittävä silta. Se on Suomen ensimmäinen kaarisilta ja vanhin säilynyt teräsbetoninen silta. Silta valmistui vuonna 1911.  Sillassa on rinnakkain kolme erillistä betonikaarta. Sen pituus on 37 metriä, leveys 6,5 metriä ja vapaa aukko sillan alla 22,5 metriä. Sillan suunnitteli Jalmar Castrén Artjärven kunnan ja Orimattilan kunnan yhteisen 1910 pidetyn kuntakokouksen päätöksellä. Aikaisemmin ei vastaavanlaista siltaa ollut rakennettu, koska rautabetonin käyttöön suhtauduttiin epäillen. Silta korvasi rappioituneen vanhan puusillan. Tientekoon velvoitetut maksoivat työn ja rakentamisesta vastasi Tampereen Sementtivalimo ja Rautabetoni Oy. Urakkahinta oli 14 780 markkaa. Silta oli yleisessä maantiekäytössä vuoteen 1971, jonka jälkeen sen rinnalle valmistui uusi silta ja vanha silta jäi kevyen liikenteen käyttöön. Sillasta tuli museosilta 1982. Siltaa korjattiin 1986–1987. 

Sillan eteläpuolella on Tönnönkoski. Silta ja sen viereinen koski kuuluvat Museoviraston inventoimiin valtakunnallisesti merkittäviin rakennettuihin kulttuuriympäristöihin

Tönnön kyläjohtokunta järjestää vuosittain Tönnön sillan ja Tönnön myllyn läheisyydessä sillan pohjoispuolella Tönnön siltajuhlat. Sillalla järjestetään kylän köydenvetokilpailu.

Lähteet

Aiheesta muualla
 Tiehallinto 
 Maininta asiasta Hämeen ympäristökeskuksen sivuilla
 Museo on-line  kuva

Orimattilan rakennukset ja rakennelmat
Suomen tieliikenteen museosillat
Päijät-Hämeen nähtävyydet
Valtakunnallisesti merkittävät rakennetut kulttuuriympäristöt Suomessa
Kaarisillat
Suomen tieliikennesillat
Kevyen liikenteen sillat
Orimattilan liikenne